Diari Oficial de la Generalitat Valenciana


Sumari del DOGV 3035, del 15-07-1997 (1997/8021)

ACORD de 22 d'abril de 1997, de la Comissió Territorial d'Uurbanisme de València, sobre la modificació núm. 3 de les Normes Subsidiàries de Siete Aguas.
--------------------------------------------------------------------------------------------------------------------------------------------------------

### Dades del document

Número de DOGV
:   3035

Data del DOGV
:   15-07-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8021


Data del document
:   22-04-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 22 d'abril de 1997, de la Comissió Territorial d'Uurbanisme de València, sobre la modificació núm. 3 de les Normes Subsidiàries de Siete Aguas.  
La Comissió Territorial d'Urbanisme de València, en sessió de 22 d'abril de 1997, va adoptar el següent acord:  
Vist l'expedient tramés per l'Ajuntament de Siete Aguas sobre la modificació núm. 3 de les normes subsidiàries, i de conformitat amb els següents:  
Antecedents de fet  
Primer  
El ple de l'Ajuntament va aprovar el projecte inicialment en sessió de 14 de febrer de 1996 i, després del pertinent període d'exposició pública, en el qual no s'hi van presentar al·legacions, es va aprovar provisionalment pel mateix òrgan en data 30 d'abril de 1996.  
Segon  
La modificació núm. 3 de les Normes de Siete Aguas contenia dos punts, l'un dels quals va ser aprovat definitivament per la Comissió Territorial d'Urbanisme en sessió de 23 d'octubre de 1996.  
El punt a) de la mencionada modificació plantejava un canvi de la classificació del sòl d'una àrea de 2.700 m2 de superfície aproximada, que passa de sòl no urbanitzable protegit d'horta a sòl urbà per a l'ús d'aparcament de vehicles pesants.  
La Comissió Territorial d'Urbanisme, en sessió de 23 d'octubre de 1996, va acordar suspendre l'aprovació d'aquest punt fins que no es repararen les deficiències que, en síntesi, s'indiquen a continuació:  
- Regular les condicions del nou ús en les normes urbanístiques.  
- Concretar si es tracta d'una dotació de titularitat pública.   
- Incorporar els condicionants inclosos en l'informe emés per la Diputació en relació amb el fet que la línia de parcel·la ha de respectar la de les illes confrontants, i la línia d'edificació s'ha de situar a 13 metres de l'eix de la via.  
Tercer  
Amb data 20 de desembre de 1996 la directora General de Qualitat Ambiental va dictar Declaració d'Impacte Ambiental en sentit favorable respecte d'aquesta modificació.  
Quart  
L'Ajuntament de Siete Aguas, a fi de reparar les deficiències mencionades, ha aprovat, en sessió de 20 de febrer de 1997, la redacció d'un nou article per a incorporar a les normes, on es regulen les condicions d'ús i de l'edificació en el nou sòl qualificat.  
En l'article es concreta que es tractarà d'un equipament de titularitat municipal, amb ús exclusiu d'aparcament de vehicles en superfície, i es permet únicament l'edificació d'una caseta de control de 25 m2 de superfície màxima.  
S'estableix, a més, que l'edificació haurà d'estar a una distància mínima de 13 m de l'eix de la via confrontant, i que la línia de parcel·la respectarà la de les illes adjacents.  
La redacció del nou article seria la següent:  
Article 44 bis. Aquest article es redacta per a regular els usos i les condicions de l'edificació al sòl urbà en la carretera de la Venta Quemada en Contienda al costat del Grupo de las Marías, i se substitueix el sol no urbanitzable protegit zona d'horta amb una superfície aproximada de 2.700 m2, que passa a denominar-se sòl urbà destinat a aparcament de vehicles pesants que serà de propietat municipal.  
L'ús serà únicament i exclusivament d'aparcament de vehicles en superfície, sense possibilitat de dur a terme cap construcció, excepte la de caseta de control i instal·lacions que tindrà caràcter aïllat, d'una alçada, tractament exterior d'acord amb les edificacions de la població, de superfície construïda màxima de 25 m2 situada a una distància mínima de 13,00 m de l'eix de la via, de manera que la línia de parcel·la respecte la de les illes confrontants.  
Cinqué  
Siete Aguas té Normes Subsidiàries, aprovades definitivament per la Comissió Territorial d'Urbanisme de València el 28 de juny de 1988.  
Sisé  
La Comissió Informativa de la Comissió Territorial d'Urbanisme de València, en sessió de 17 d'abril de 1997, va emetre un informe sobre el projecte que ens ocupa, i es compleix així l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans urbanístics de la Generalitat Valenciana.  
Fonaments de dret  
Primer  
La tramitació és correcta, de conformitat amb l'article 55.1, per remissió a l'article 38 de la Llei Reguladora de l'Activitat Urbanística.  
Segon  
El representant de la Diputació Provincial de València, en la sessió de la Comissió Informativa de data 17 d'abril de 1997, es pronuncia verbalment, respecte d'aquesta modificació, en el sentit que s'ha de reflectir en els plans d'ordenació aportats la línia d'aquesta parcel·la, i es concreta així el manteniment de la de les parcel·les confrontants.  
Tercer  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva de les normes subsidiàries -i de les seues modificacions- de municipis menors de 50.000 habitants, de conformitat amb els articles 55.1 i 38.3, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.a, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista de tot el que s'ha dit, la Comissió Territorial d'Urbanisme, en sessió de 22 d'abril de 1997, acorda aprovar definitivament el punt a) de la modificació núm. 3 de les Normes Subsidiàries de Planejament de Siete Aguas, i se'n supedita l'eficàcia al fet que es reflectisca en els plans d'ordenació la línia de la parcel·la objecte de la modificació.  
Una vegada verificat el compliment d'aquesta condició, el president d'aquesta Comissió Territorial d'Urbanisme comprovarà que la correcció s'ha efectuat en els termes acordats, i, verificat això, ordene la publicació de l'aprovació definitiva, sense necessitat de nou acord d'aquesta Comissió, a la qual haurà d'informar posteriorment del que s'ha actuat. Tot això, de conformitat amb l'article 41 de la LRAU, en relació amb l'article 8.b del Decret 77/96.  
Contra aquesta resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de aquesta publicació.  
Tot això sense perjudici que es puga presentar qualsevol altre recurs que s'estime oportú.  
València, 22 d'abril de 1997.- El secretari de la Comissió Territorial d'Urbanisme: José Manuel Palau Navarro.